Document ID: 32005L0018

Title and Content:
ΟΔΗΓΊΑ 2005/18/ΕΚ ΤΗΣ ΕΠΙΤΡΟΠΉΣ της 2ας Μαρτίου 2005 για την τροποποίηση της οδηγίας 2001/32/ΕΚ όσον αφορά ορισμένες προστατευόμενες περιοχές που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα Η ΕΠΙΤΡΟΠΗ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 2 παράγραφος 1 στοιχείο η) πρώτο εδάφιο, τα αιτήματα που υποβλήθηκαν από την Τσεχική Δημοκρατία, τη Δανία, την Εσθονία, την Ελλάδα, την Ιρλανδία, την Ιταλία, τη Σουηδία και το Ηνωμένο Βασίλειο, Εκτιμώντας τα ακόλουθα: (1) Από πληροφορίες που παρασχέθηκαν από την Τσεχική Δημοκρατία, τη Δανία, την Ελλάδα (όσον αφορά την Κρήτη και τη Λέσβο), την Ιρλανδία, τη Σουηδία και το Ηνωμένο Βασίλειο (συμπεριλαμβανομένων των νησιών της Μάγχης αλλά όχι της νήσου του Μαν), φαίνεται ότι η Cryphonectria parasitica (Murrill) Barr. δεν υπάρχει στην επικράτεια των εν λόγω χωρών. Ως εκ τούτου, οι χώρες αυτές πρέπει να αναγνωριστούν ως προστατευόμενες περιοχές για την Cryphonectria parasitica (Murrill) Barr. (2) Από πληροφορίες που παρασχέθηκαν από τη Δανία με βάση ενημερωμένες έρευνες, η Δανία δεν πρέπει πλέον να αναγνωρίζεται ως προστατευμένη περιοχή σε ό,τι αφορά τον ιό της νεκρωτικής κίτρινης κηλίδωσης του τεύτλου, καθώς φαίνεται ότι αυτός ο επιβλαβής οργανισμός έχει τώρα εγκατασταθεί στη Δανία. (3) Από πληροφορίες που παρασχέθηκαν από την Εσθονία με βάση ενημερωμένες έρευνες, φαίνεται ότι η Erwinia amylovora (Burr.) Winsl. et al. δεν υπάρχει στην επικράτεια της Εσθονίας. Ως εκ τούτου, η Εσθονία πρέπει να αναγνωριστεί προσωρινά ως προστατευόμενη ζώνη για τον εν λόγω οργανισμό. (4) Από πληροφορίες που παρασχέθηκαν από το Ηνωμένο Βασίλειο με βάση ενημερωμένες έρευνες για την παρουσία του Dendroctonus micans Kugelan, φαίνεται ότι αυτός ο επιβλαβής οργανισμός έχει τώρα εγκατασταθεί σε ορισμένα μέρη του Ηνωμένου Βασιλείου, αλλά όχι στη Βόρεια Ιρλανδία ούτε στη νήσο του Μαν ή το Τζέρσεϋ. Η προστατευόμενη περιοχή θα πρέπει, ως εκ τούτου, να τροποποιηθεί και να περιοριστεί στη Βόρεια Ιρλανδία, τη νήσο του Μαν και το Τζέρσεϋ. (5) Από πληροφορίες που παρασχέθηκαν από την Ιταλία με βάση ενημερωμένες έρευνες και από πρόσθετες πληροφορίες που συνελέγησαν από την Υπηρεσία Τροφίμων και Κτηνιατρικών Θεμάτων κατά τη διάρκεια αποστολής στην Ιταλία τον Μάιο του 2004, φαίνεται ότι αυτός ο ιός Citrus tristeza είναι τώρα εγκατεστημένος στην εν λόγω χώρα. Η Ιταλία ως εκ τούτου, δεν θα πρέπει πλέον να αναγνωρίζεται ως προστατευόμενη περιοχή σε σχέση με τον ιό (Citrus tristeza virus) (CTV). (6) Από πληροφορίες που παρασχέθηκαν από τη Σουηδία, φαίνεται ότι ορισμένα ονόματα κομητειών στη Σουηδία που αναγνωρίζονται ως προστατευόμενες περιοχές για τη Leptinotarsa decemlineata Say πρέπει να διορθωθούν τυπογραφικά. (7) Συνεπώς, η οδηγία 2001/32/ΕΚ της Επιτροπής (2) θα πρέπει να τροποποιηθεί ανάλογα. (8) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία 2001/32/ΕΚ τροποποιείται ως εξής: 1) Στο τέλος του άρθρου 1 προστίθεται η ακόλουθη παράγραφος: «Στην περίπτωση του στοιχείου β) σημείο 2 του παραρτήματος, η εν λόγω ζώνη στην Εσθονία αναγνωρίζεται μέχρι τις 31 Μαρτίου 2007.» 2) Το παράρτημα τροποποιείται σύμφωνα με το παράρτημα της παρούσας οδηγίας. Άρθρο 2 1. Τα κράτη μέλη εκδίδουν και δημοσιεύουν, έως τις 14 Μαΐου 2005 το αργότερο, τους νόμους, τις νομοθετικές κανονιστικές και διοικητικές διατάξεις που απαιτούνται για τη συμμόρφωση με την παρούσα οδηγία. Εφαρμόζουν τις διατάξεις αυτές από τις 15 Μαΐου 2005. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη θα ανακοινώσουν στην Επιτροπή το κείμενο των κύριων διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 2 Μαρτίου 2005.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
2723
2442
5283

EuroVoc IDs (Expanded): 2825
2723
2442
5283

Dataset Source: meu

Split: train